L-istituzzjonijiet tal-UE laħqu ftehim politiku parzjali, soġġett għall-approvazzjoni formali mill-Parlament Ewropew u l-Kunsill, dwar Orizzont Ewropa. L-investiment fir-riċerka u fl-innovazzjoni huwa investiment fil-futur tal-Ewropa, f'għarfien u f'soluzzjonijiet ġodda biex jinżamm u jitjieb l-istil ta' ħajja Ewropew. Huwa għalhekk li l-Kummissjoni Juncker stabbiliet livell ġdid ta' ambizzjoni biex tapprofondixxi l-kapaċità innovattiva tal-Ewropa, tipprovdi prosperità dejjiema u tippreserva l-kompetittività globali tagħna. Orizzont Ewropa, propost mill-Kummissjoni f'Ġunju 2018 bħala parti mill-baġit fit-tul tal-UE għas-snin 2021–2027, huwa l-aktar programm ambizzjuż ta' riċerka u innovazzjoni u se jżomm lill-UE fuq quddiem nett tar-riċerka u l-innovazzjoni globali. Il-Kummissarju Carlos Moedas, responsabbli mir-Riċerka, l-Innovazzjoni u x-Xjenza, qal: “Nilqa' bil-qalb dan il-ftehim bl-appoġġ qawwi għall-Kunsill Ewropew tal-Innovazzjoni l-ġdid u l-aġendi tar-riċerka xprunati mill-missjoni tagħna. Issa qegħdin fit-triq it-tajba biex fl-2021 inniedu l-akar programm Ewropew ambizzjuż ta' riċerka u innovazzjoni, li jsawwar il-ġejjieni għal ekonomija Ewropea b'saħħitha, sostenibbli u kompetittiva u li jkun ta' benefiċċju għar-reġjuni kollha fl-Ewropa.” Orizzont Ewropa se jibni fuq il-kisbiet u s-suċċess tal-programm attwali ta' riċerka u innovazzjoni (Orizzont 2020). Se jkompli jixpruna l-eċċellenza xjentifika permezz tal-Kunsill Ewropew tar-Riċerka (ERC) u permezz tal-fellowships u l-iskambji ta' Marie Skłodowska-Curie, filwaqt li se jibbenefika mill-pariri xjentifiċi, l-appoġġ tekniku u r-riċerka ddedikati taċ-Ċentru Konġunt tar-Riċerka (JRC), u mis-servizz tal-Kummissjoni għax-xjenza u l-għarfien. Se jintroduċi karatteristiċi ġodda inkluż il-Kunsill Ewropew tal-Innovazzjoni (EIC). L-EIC, li diġà qed jiffunzjona f'fażi pilota, se jkun punt uniku ta' servizz biex iwassal innovazzjonijiet fixkiela u rivoluzzjonarji mil-laboratorju għall-applikazzjoni fis-suq, u jgħin lin-negozji ġodda u l-SMEs ikabbru l-ideat tagħhom. Se jipprovdi appoġġ dirett lill-investituri permezz ta' żewġ strumenti ta' finanzjament, wieħed għall-fażijiet bikrin u l-ieħor għall-iżvilupp u l-iskjerament tas-swieq. Se jikkumplimenta l-Istitut Ewropew tal-Innovazzjoni u t-Teknoloġija (EIT). Il-passi li jmiss Il-qbil politiku preliminari milħuq mill-Parlament Ewropew, il-Kunsill u l-Kummissjoni issa huwa suġġett għall-approvazzjoni formali mill-Parlament Ewropew u l-Kunsill. L-aspetti baġitarji ta' Orizzont Ewropa huma suġġetti għall-ftehim globali dwar il-baġit fit-tul li jmiss tal-UE, propost mill-Kummissjoni f'Mejju tal-2018. Is-sinerġiji ma' programmi u politiki futuri oħra tal-UE għadhom soġġetti għal aktar diskussjonijiet, skont il-progress li jkun sar bi proposti settorjali oħra fl-ambitu tal-baġit fit-tul tal-UE. Id-dispożizzjonijiet dwar il-ftehimiet ta' assoċjazzjoni internazzjonali huma wkoll soġġetti għal diskussjonjiet ulterjuri. Il-Kummissjoni issa se tibda tħejji l-implimentazzjoni ta' Orizzont Ewropa sabiex l-ewwel abbozzi ta' programmi ta' ħidma jiġu ppubblikati fil-ħin għat-tnedija tal-programm fl-1 ta' Jannar 2021. Il-kuntest L-Ewropa tirrappreżenta 7 % biss tal-popolazzjoni tad-dinja, iżda hija responsabbli għal 20 % tal-investiment globali fir-Riċerka u l-Iżvilupp, tipproduċi terz tal-pubblikazzjonijiet xjentifiċi ta' kwalità għolja, u għandha pożizzjoni dinjija minn ta' quddiem nett f'diversi setturi industrijali, fosthom il-farmaċewtika, is-sustanzi kimiċi, l-inġinerija mekkanika u l-moda. Il-fondi tal-UE ppermettew timijiet minn diversi pajjiżi u dixxiplini xjentifiċi sabiex jaħdmu flimkien u jagħmlu skoperti inimmaġinabbli, li fil-livell dinji jagħmlu l-Ewropa fuq quddiem nett fir-riċerka u l-innovazzjoni. Orizzont Ewropa jibni fuq dan is-suċċess u jintroduċi għadd ta' karatteristiċi ġodda biex ikompli jagħmel differenza reali fil-ħajja taċ-ċittadini u s-soċjetà kollha kemm hi. Se jkun hemm grad għoli ta' kontinwità ma' Orizzont 2020, il-programm attwali tal-UE għar-riċerka u l-innovazzjoni għall-2014–2020: tliet pilastri, eċċellenza fil-qalba, u ż-żamma tar-regoli u tal-proċeduri ta' finanzjament ittestjati ta' Orizzont 2020. Madankollu, ittejjeb sabiex jiġu massimizzati l-impatt tiegħu, ir-rilevanza tiegħu għas-soċjetà u l-potenzjal tiegħu għal innovazzjoni rivoluzzjonarja. Orizzont Ewropa huwa parti kruċjali mill-implimentazzjoni ta' “Aġenda Ewropea mġedda għar-Riċerka u l-Innovazzjoni – iċ-ċans tal-Ewropa li ssawwar il-futur tagħha”. Din l-aġenda, li ġiet diskussa fil-laqgħa tal-Mexxejja tal-UE f'Sofija f'Mejju tas-sena l-oħra, enfasizzat il-passi meħtieġa biex tiġi żgurata l-kompetittività globali tal-Ewropa. Għal Aktar Informazzjoni